钦定古今图书集成/明伦汇编/氏族典/第582卷 > 沙吒利
## 钦定古今图书集成/明伦汇编/氏族典/第582卷 > 沙吒利

按《尚友录》：许俊少以才气自雄，有韩翃妾柳氏，为番
将沙吒利所得，翃不能胜情。一日，俊、翃会饮酒楼，俊
见翃，神色尽丧，乃按剑起曰：“必有故，愿一效用。”翃具
以告，俊曰：“是何难？请得足下数字，当立致之。”乃衣缦
胡，佩双鞬，从一骑，竟造其宅。会沙吒利出猎，候其出
门里馀，排闼急趋而呼曰：“将军中恶，使召夫人！”仆侍
数百，莫敢仰视。俊乃出翃札示柳氏，挟之跨马，倏忽
而至，引裾而前曰：“幸不辱命。”四座大惊。后侯希逸上
其状，上壮其雄迈，钦赐钱三百万。

郑樵《通志》。